**Gospe in gospodje, tovarišice in tovariši, poslanka Državnega zbora, župan, dobrodošli!**

**Pesnik Pavček je napisal: »Ne bojte se življenja! Naj pljuska v vas z vso silo in v vse žile, le ne pustite, da vas spodnese.« Naši sokrajani, katerih kosti ležijo po teh lepih krajih in so bili ustreljeni kot talci in partizani, ali pomrli v taboriščih, niso imeli možnosti, da jih življenje ne bi spodneslo. Spodneslo jih je. Zgolj zato, ker so bili Slovenci, domoljubi in uporniki proti fašizmu. Dobesedno so jih spodnesle okupatorjeve krogle. Kdo ve, kaj so razmišljali takrat, tik pred koncem. So pomislili na svoje starše, brate in sestre, na otroke? So se s krvavimi solzami v očeh še zadnjič spomnili na vasovanje pri dekletih, na vaške veselice in na svoje neuresničene načrte in sanje. So se talci ob zadnji uri priporočili bogu za življenje onkraj trpljenja? Gotovo. Kdo pa v tistem času ni bil krščansko vzgojen. Pojem ateizma skoraj nihče ni poznal.**

**Spomnimo se na duhovnika in pisatelja Frana Saleškega Finžgarja, ki je ostro obsodil očitno protinarodno in zločinsko dejavnost slovenskega domobranstva in ob tem kritično in boleče dejal: »Rajši so sprejeli orožje, obleko in denar od okupatorjev za boj zoper brate Slovence. To je v slovenski zgodovini najbridkejši črni madež, ki ga noben izgovor ne more izbrisati. Razumljivo je trdno krščansko prepričanje, razumljiva je kapitalistična usmerjenost, nerazumljiva in po vesoljnem svetu obsojena pa je drznost, da sežeš po orožju smrtnega narodovega sovražnika za boj zoper svoje brate. To je bolečina vseh bolečin.«**

**Ko preko leta pogosto postojimo na mnogih svetih krajih pokopanih partizank in partizanov in drugih nedolžnih talcev, se vedno znova spominjamo uporniškega gibanja v letih 1941-1945, ki je v miselnosti pravičnih ljudi pustilo neizbrisen pečat, predvsem s svojo željo po svobodi, miru in boljšem življenju.**

**V tistih groznih letih 2. svetovne vojne so samo v begunjski zapor zaprli več kot 11.000 Slovenk in Slovencev, od katerih so jih več kot 800 pobili ali so umrli zaradi mučenj v zaporu? Ob tem se vprašajmo, kakšno moralo imajo predstavniki desnih političnih strank v občinskem svetu občine Radovljica, ki ponovno poskušajo ukiniti občinski praznik 5. avgusta, ko je bil na Vodiški planini na Jelovici ustanovljen Cankarjev bataljon. Naj se sramujemo častnih dejanj naših pogumnih prednikov? Seveda ne, sramujmo pa se takih dejanj nekaterih naših predstavnikov v občinskem svetu, ki svojo dušo prodajajo izkrivljenim ideologijam, s katerimi želijo spremeniti zgodovino. Zgodovina je pač samo ena in ve se, kdo je bil na pravi strani v letih 1941-45.**

**To, kar se sedaj dogaja v ZDA med predsedniškima kandidatoma je nepojmljivo in vse to sovraštvo se kot gnojnica razliva po vsem svetu, tudi k nam.**

**Zato so žalitve, strahovi in predsodki vedno pogostejši. Polno je sovražnega govora, zmerjanja in hujskanja in celo fizičnih napadov. Najbolj skrajna izmenjava mnenj se odvija na t .i. družbenih omrežjih. In mnogo ljudi naseda lažem in hujskanjem, ki se vali iz omenjenih omrežij. Ko vse to prebiramo in poslušamo, se moramo spomniti na besede nobelovca Iva Andriča, ki je dejal: »Največji butec ni tisti, ki ne zna brati, temveč tisti, ki misli, da je vse res, kar prebere.«**

**Sprašujemo se lahko, koliko časa bo vse to še trajalo, ob tem pa nas tako radi politično hujskajo, kar me spominja na leto 1941, za katero se ve, kakšno vlogo je takrat odigrala slovenska politika in Cerkev v ljubljanski pokrajini. Drugače je bilo v mariborski škofiji, kjer je bil škof Tomažič, moralno in nacionalno bolj pokončen mož, ki je decembra 1941 v škofijski okrožnici svoje duhovnike opozoril, da se vzdržijo sodelovanja pri subverzivni dejavnosti.**

**Prav tako je škof Tomažič zavrnil podporo ustanovitvi domobranskih odredov in ob tem dejal: »Kaj, ali hočete zlo, ki ste ga razširili v svoji ljubljanski škofiji, prenesti tudi v mojo škofijo?« Prav tako je večina duhovnikov na Primorskem (kljub naklonjenosti tržaškega in goriškega škofa fašističnemu redu) delovala slovensko jezikovno in kulturno obrambno in bila naklonjena NOB. Bili so pokončni možje, ki so spoštovali in udejanjali Kristusov evangelij in njegove besede o ljubezni, bratstvu, strpnosti in odpuščanju.**

**Zato se bomo čuteči ljudje še vedno zbirali ob pomnikih slovenskega upora, da ne glede na naša prepričanja in verovanja, ponižno sklonimo glave in si obljubimo, da bomo spoštovali drug drugega, da se ne bomo žalili in se preganjali, da bomo strpno usklajevali svoje razlike v mišljenjih in dejanjih. In ko ljubljanski nadškof v pridigi na Brezjah letos avgusta vse neverujoče označi za tako rekoč izgubljence, luzerje, ljudi brez smisla in cilja v življenju, se moramo spomniti še na podobne izjave slovenskega škofa Mahniča, ki je konec 19.stoletja zapisal in pridigal: »Ne delajmo žensk vsevednih! Že tako so podedovale od matere Eve prevelik kos radovednosti: vse hočejo videti, vse ovohati, ob vsem jezik brusiti! Marveč brzdajmo njih lahkomiselnost in zvedavost, postrizimo krila njih oholosti, vcepljajmo jim v mehko srce ljubezen do Boga in bližnjega in žena bo blagoslov našemu društvu.«**

**No, takole nas že dolgo zgodovino obravnavajo razni politični in verski dušebrižniki, namesto, da bi v narod vcepljali ljubezen do bližnjega, solidarnost in moralnost, ki so jo poznali že grški filozofi in ki se je gradila skozi zgodovino evropskega humanizma. Povedno je, kako se religije in skrajno desne politične ideologije vedno lotijo žensk, njihovega telesa, pa tudi ranljivih skupin družbe. Zgodovina je učiteljica narodov. O tako opevani demokraciji je med drugim treba povedati, da so (po dr. Vladu Miheljaku v Mladini) v Zahodni Nemčiji morale ženske vse do leta 1958 imeti privolitev moža, da so lahko opravile vozniški izpit. Do leta 1962 niso smele odpreti lastnega bančnega računa in vse do leta 1977 brez vnaprejšnje privolitve moža niso smele kandidirati za službo. V Švici so ženske lahko šle na zvezne volitve šele leta 1971; Francija se je letos pohvalila, da je prva v Ustavo vnesla pravico do splava. Bivša SFRJ je to imela že od leta 1974 in še danes je ta pravica žensk zapisana v Ustavo Republike Slovenije. Ampak seveda to ne šteje, pravijo nekateri, ker smo menda živeli v nedemokratični državi. Bila pa je v mnogih pogledih napredna, socialna in najbrž tudi bolj pravna, kot danes, ko se izgubljamo v množici pravnih predpisov, ki jih ne znamo s preprosto kmečko pametjo spraviti v življenje.**

**Še dobro, da so naši predniki leta 1941 takratno politično klerikalno in nacistično okupatorsko zakonodajo obesili na klin in s pomočjo srčnosti, moralnosti in upornosti izbojevali zmago. Slava vsem, ki so v usodnih trenutkih uprli, mnogi pa dali svoja življenja in omogočili preživetje slovenskega naroda.**

**Jakob Demšar, Lesce, 30. 10. 2024**